b'\n_START_ARTICLE_\nPoltergeist\n_START_SECTION_\nLaksegade 15\n_START_PARAGRAPH_\nDet var en lun septemberaften i 1826, at folkem\xc3\xa6ngden stimlede sammen foran Laksegade 15 i K\xc3\xb8benhavn. Ud gennem de smadrede ruder i nr 15 kom kartofler, k\xc3\xb8kkent\xc3\xb8j, t\xc3\xb8rv og br\xc3\xa6ndestykker flyvende, som kastet af en usynlig h\xc3\xa5nd. Indefra l\xc3\xb8d uhyggelige latterbr\xc3\xb8l, afbrudt af grove sk\xc3\xa6ldsord og forbandelser r\xc3\xa5bt med en dyb, grov stemme. Bagefter p\xc3\xa5stod nogen, at de havde h\xc3\xb8rt en knurren som et rovdyrs indefra, og set et par r\xc3\xb8de, lysende \xc3\xb8jne kigge ud; men da politiet ankom efter en times tid, blev det straks tyst derinde. Politiet gennems\xc3\xb8gte derefter huset fra k\xc3\xa6lder til kvist, og konkluderede med, at der var tale om drengestreger eller b\xc3\xb8lleopt\xc3\xb8jer. Det f\xc3\xa6stede lokalbefolkningen ikke megen lid til, da en af husets beboere havde indr\xc3\xb8mmet, at hun tidligere samme dag havde fremmanet Fanden selv.\n_START_SECTION_\nGothersgade 14\n_START_PARAGRAPH_\nAnden og tredje sal i Gothersgade 14 (ikke den nuv\xc3\xa6rende bygning p\xc3\xa5 grunden) var af husejeren, brygger Titken, udlejet til justitsr\xc3\xa5d Voltelin med kone og s\xc3\xb8n. Nat til mandag 10. maj 1779 v\xc3\xa5gnede familien af en banken og skraben p\xc3\xa5 sovev\xc3\xa6relsets paneler. Efter et kvarters ro l\xc3\xb8d to h\xc3\xb8jlydte brag - helt som gev\xc3\xa6rskud - fra s\xc3\xb8nnens v\xc3\xa6relse, men der var ingen lugt af krudt. Nogle dage senere begyndte en larmen, der p\xc3\xa5gik nat og dag. Mest skr\xc3\xa6mmende var hylende, klagende r\xc3\xb8st, der kom med uforst\xc3\xa5elige udr\xc3\xa5b. Da r\xc3\xb8sten kom mod en tjener i trappen, blev han s\xc3\xa5 chokeret, at han faldt om i krampe. M\xc3\xb8bler fl\xc3\xb8j omkring og blev sl\xc3\xa5et i tu. Torsdag var Voltelin s\xc3\xa5 udk\xc3\xb8rt, at han tilkaldte politiet for at f\xc3\xa5 huset gennems\xc3\xb8gt efter gerningsm\xc3\xa6nd. Politimesteren n\xc3\xb8jedes dog med at sende to betjente til at holde vagt. Familien lejede nogle rum tv\xc3\xa6rs over gaden for at f\xc3\xa5 nattes\xc3\xb8vn; men rygterne gik, og der var opl\xc3\xb8b foran huset om aftenen af en folkem\xc3\xa6ngde, der ved selvsyn ville opleve sp\xc3\xb8geriet. L\xc3\xb8rdag 15. maj var brygger Titken s\xc3\xa5 tr\xc3\xa6t af det hele, at han i m\xc3\xa6ngdens p\xc3\xa5h\xc3\xb8r r\xc3\xa5bte, at hvis bare Voltelins s\xc3\xb8n og tjener flyttede ud, ville resten af huset igen f\xc3\xa5 ro. Justitsr\xc3\xa5den skrev s\xc3\xa5 en klage til det danske kancelli, hvor han udbad sig en unders\xc3\xb8gelse af sagen for at f\xc3\xa5 renset sit navn for den van\xc3\xa6rende beskyldning om "sp\xc3\xb8gelsest\xc3\xa6kke" - og den klage er egentlig grunden til, at vi i dag har s\xc3\xa5 mange oplysninger om sagen. Kancelliet lod gennem to m\xc3\xa5neder sagen unders\xc3\xb8ge ved samtaler med \xc3\xb8jenvidner, uden at nogen af den grund blev klogere. Voltelin udlovede en dus\xc3\xb8r p\xc3\xa5 100 rigsdaler for oplysninger, der kunne f\xc3\xb8re til en opklaring; brygger Titken forh\xc3\xb8jede dus\xc3\xb8ren til 300 rigsdaler, og der blev indrykket lange annoncer i Berlingske Tidende og Adresseavisen.  Lige lidt kom der ud af det, og sagen forblev uopklaret.'